દાયકાઓથી આપણે ત્યાં શિક્ષણ ભાષા અને શબ્દોના માધ્યમમાં હોય છે. હવે ધીમે ધીમે શિક્ષણ શાસ્ત્રીઓને ખ્યાલ આવવા માંડ્યો છે કે જેમ સ્વીમીંગ પુસ્તક વાંચીને ન શીખાય, જેમ પતંગ ચગાવતાં પુસ્તક વાંચીને ન શીખાય, એમ મશીન સાથે કુશળતાથી કામ કરવું અને કુશળતાથી ઓપરેશન કરવું એ ય માત્ર પુસ્તક વાંચી ન શીખાય. વિદ્યાર્થી કાળમાં શાળાઓ જો વિદ્યાર્થીઓને બધું પુસ્તકથી જ શીખવવા માંગે તો એમની ભૂલ છે. બધી પરીક્ષાઓ જો વિદ્યાર્થી પુસ્તક યાદ રાખીને જ પસાર કરી શકે તો એ શિક્ષણ પદ્ધતિની અને પરીક્ષા પદ્ધતિની ખામી છે. જે બાળકને પુસ્તકના ફકરા શબ્દેશબ્દ યાદ રહેતા હોય એવા જ બાળકને તેજસ્વી ગણે, એવી શાળા અને એવા વાલીની સમજ કાચી છે.